মুরসাল (হাদিস)

**মুরসাল** ( আরবি: المرسل ) এমন হাদিসকে বলা হয়, যার সনদে বর্ণনাকারী সাহাবির নাম উল্লেখ থাকে না। কোনো তাবেয়ী যদি তাঁর ও নবির মাঝে মধ্যস্থতাকারী বর্ণনাকারী সাহাবির নাম উল্লেখ না করে সরাসরি রাসুল থেকে হাদিস বর্ণনা করে অথবা রাসুলের সাক্ষাৎ পাননি এমন ব্যক্তি যদি সরাসরি *আল্লাহর রাসুল বলেছেন* এমন শব্দে হাদিস বর্ণনা করে, তাহলে সেই হাদিসকে মুরসাল বলা হয়।   

অন্য কথায়, যে হাদিস কোনো তাবেয়ী সরাসরি নবি থেকে বর্ণনা করেন, কিন্তু তাদের মাঝখানের সাহাবির নাম উল্লেখ করেন না, সেই হাদিসকে মুরসাল বলা হয়। এখানে তাবেয়ী বড় হোক বা ছোট, উভয় ক্ষেত্রেই একই বিধান প্রযোজ্য। একই প্রসঙ্গে সাধারণত “মুরসালে সাহাবি” কথাটিও উল্লেখ করা হয়। এর দ্বারা বোঝানো হয়, কোনো সাহাবি রাসুলের এমন কথা বা কাজ সম্পর্কে হাদিস বর্ণনা করছেন, যা তিনি সরাসরি রাসুলের কাছ থেকে শোনেননি বা নিজে প্রত্যক্ষ করেননি। এটি হতে পারে সেই সাহাবির অল্প বয়স হওয়া, ইসলাম গ্রহণে বিলম্বিতা বা ঘটনাস্থলে অনুপস্থিত থাকার কারণে। "মুরসালে সাহাবির" উদাহরণ হিসেবে অল্পবয়সী সাহাবিদের হাদিস উল্লেখ করা হয়; যেমন: আবদুল্লাহ ইবনে আব্বাস। 

## উদাহরণ
মুরসাল হাদিসের সনদের সাধারণ রূপ এমন হতে পারে:তাবেয়ী←…←নবিযেমন:সাইদ ইবনুল মুসায়্যিব থেকে বর্ণিত যে, ‘আল্লাহর রাসুল মুযাবানাহ ও মুহাকালাহ বিক্রয় নিষিদ্ধ করেছেন। সাইদ ইবনে মুসায়িব অন্যতম প্রবীণ তাবেয়ী ছিলেন। তিনি নবির যুগ পাননি; বরং তিনি সাহাবিদের কাছ থেকে হাদিস শিখেছেন। কিন্তু তিনি এই বর্ণনায় তাঁর ও নবির মাঝখানের সাহাবির নাম উল্লেখ করেননি। ফলে হাদিসের সনদটি হবে এমন:সাঈদ ইবনুল মুসাইয়্যিব←…←নবিমাঝখানের রাবি (সাহাবি) উহ্য থাকায় হাদিসটি মুরসাল হয়েছে।

আরেকটি উদাহরণ: মুজাহিদ থেকে বর্ণিত আছে, তিনি বলেন: নবি এভাবে তালবিয়া পাঠ করতেন: লাব্বাইকা আল্লাহুম্মা লাব্বাইক, লাব্বাইকা লা শারীকা লাকা লাব্বাইক, ইন্নাল হামদা ওয়ান্ নি‘মাতা লাকা ওয়াল মুলক, লা শারীকা লাক।মুজাহিদ ইবনে জাবর একজন প্রসিদ্ধ তাবেয়ী ছিলেন এবং তিনি সরাসরি নবির কাছ থেকে হাদিস শোনেননি; বরং সাহাবিদের মাধ্যমে জ্ঞান অর্জন করেছেন। কিন্তু এই বর্ণনায় তিনি মাঝখানের সাহাবির নাম উল্লেখ না করে তা সরাসরি নবির দিকে হাদিসটি সম্পৃক্ত করেছেন। তাই এটি মুরসাল হাদিস হিসেবে গণ্য হবে।

এর সনদের রূপ হবে:মুজাহিদ←…←নবি 

## বিধান
অধিকাংশ মুহাদ্দিসের মতে মুরসাল হাদিস মূলত যঈফ বা দুর্বল হাদিসের অন্তর্ভুক্ত। কারণ হাদিস গ্রহণযোগ্য হওয়ার যেসব শর্ত রয়েছে, তার মধ্যে একটি গুরুত্বপূর্ণ শর্ত হলো সনদের ধারাবাহিকতা। মুরসাল হাদিসে এই শর্তটি পাওয়া যায় না। কারণ সনদের মধ্যে একজন রাবি (বর্ণনাকারী) বাদ পড়ে যায়; বিশেষত তাবেয়ী সরাসরি নবি থেকে বর্ণনা করেন এবং মাঝখানে সাহাবির নাম উল্লেখ করেন না। ফলে সনদে বিচ্ছিন্নতা (ইনকিতা‘) ঘটে। তবে আলেমগণ মুরসাল হাদিস দ্বারা দলিল গ্রহণের ব্যাপারে মতভেদ করেছেন। কারণ, এখানে যে বিচ্ছিন্নতা ঘটে তা অন্যান্য বিচ্ছিন্নতার মত নয়। অধিকাংশ ক্ষেত্রে যে রাবি সনদ থেকে বাদ পড়েন তিনি সাধারণত সাহাবি হয়ে থাকেন। সাহাবিগণ সকলেই ন্যায়পরায়ণ (আদিল); তাদের নাম অজানা থাকলেও তা হাদিসের গ্রহণযোগ্যতার ক্ষতি করে না। এই দৃষ্টিকোণে আলেমদের মতামত কয়েক ভাগে বিভক্ত হয়েছে: 

১. **মুরসাল হাদিস প্রত্যাখ্যাত ও দুর্বল**

এটিই অধিকাংশ মুহাদ্দিস ও সনদ-সমালোচকদের চূড়ান্ত মত। হাদিসের ইমামদের বৃহৎ একটি দল এই মত গ্রহণ করেছেন। ইমাম ইবনে আবদুল বার উল্লেখ করেছেন যে, অধিকাংশ মুহাদ্দিসই এই মত পোষণ করেন। অনুরূপ ইমাম মুসলিম থেকে বর্ণিত আছে যে, তিনি বলেছেন: “আমাদের নিকট ও মুহাদ্দিসদের নিকট মূলনীতির দিক থেকে মুরসাল হাদিস দলিলযোগ্য নয়।

২. **মুরসাল হাদিস গ্রহণযোগ্য ও সহিহ** (**শর্তসাপেক্ষে)**

এমন মত পোষণ করেন তিনজন ইমাম: ইমাম আবু হানিফা, ইমাম মালিক ও ইমাম আহমদ বিন হাম্বল ( তার প্রসিদ্ধ মত অনুযায়ী)। এছাড়া অনেকে আলেম এই মত পোষণ করেন। তাদের মতে, যদি মুরসাল বর্ণনাকারী ব্যক্তি বিশ্বস্ত (সিকাহ) হন এবং তিনি কেবল বিশ্বস্ত রাবিদের থেকেই বর্ণনা করেন, তাহলে তার মুরসাল হাদিস গ্রহণযোগ্য হবে।

৩. **শর্তসাপেক্ষে গ্রহণযোগ্য**

এটি ইমাম শাফেয়ি ও কিছু আলেমের মত। তারা বলেন, মুরসাল হাদিস তখনই গ্রহণযোগ্য হবে, যখন তা অন্য সহিহ সূত্র দ্বারা সমর্থিত হয় অথবা অন্য কোনো প্রমাণের মাধ্যমে শক্তিশালী হয়।

**মুরসালে সাহাবা হাদিসের বিধান**

মুরসালে সাহাবা সম্পর্কে সঠিক ও প্রসিদ্ধ মত হলো, এটি সহিহ এবং দলিল হিসেবে গ্রহণযোগ্য। অধিকাংশ আলেম দৃঢ়ভাবে এই মত পোষণ করেন। কারণ এটি সাহাবি থেকে বর্ণিত এবং সাহাবির পরিচয় অজানা হলেও তা ক্ষতিকর নয়; কেননা সকল সাহাবিই ন্যায়পরায়ণ। অন্য একটি মত এমন রয়েছে যে, সাহাবির মুরসালও অন্যান্য মুরসালের মতো একই বিধানের অন্তর্ভুক্ত। তবে এই মতটি দুর্বল ও প্রত্যাখ্যাত বলে বিবেচিত হয়।

## প্রসিদ্ধ গ্রন্থাবলি
যেসব গ্রন্থে মুরসাল হাদিস সংকলিত ও নথিভুক্ত হয়েছে, তার মধ্যে উল্লেখযোগ্য কয়েকটি হলো: 

* ইবনে আবি হাতিম রচিত "আল-মারাসিল"
* আবু দাউদ রচিত "আল-মারাসিল"
* ইমাম আলায়ী রচিত "জামি আল-তাহসিল ফি আহকাম আল-মারাসিল"

## আরো দেখুন

* হাদিস
* হাদিসশাস্ত্র (উলুমুল হাদিস)

## তথ্যসূত্র

বিষয়শ্রেণী:হাদিস
বিষয়শ্রেণী:হাদিস অধ্যায়ন
বিষয়শ্রেণী:হাদিসের প্রকারভেদ